Az EGT-Vegyesbizottság 59/97 határozata

(1997. július 31.)

az EGT-megállapodás XVII. mellékletének (Szellemi tulajdon) módosításáról

AZ EGT-VEGYESBIZOTTSÁG,

tekintettel az Európai Gazdasági Térségről szóló, az Európai Gazdasági Térségről szóló megállapodás kiigazításáról szóló jegyzőkönyvvel módosított megállapodásra (a továbbiakban: a Megállapodás), és különösen annak 98. cikkére,

mivel a Megállapodás XVII. mellékletét az 1996. október 25-i 59/96 EGT-vegyesbizottsági határozat [1] módosította;

mivel a növényvédő szerek kiegészítő oltalmi tanúsítványának bevezetéséről szóló, 1996. július 23-i 1610/96/EK európai parlamenti és tanácsi rendeletet [2] be kell építeni a Megállapodásba,

A KÖVETKEZŐKÉPPEN HATÁROZOTT:

1. cikk

A Megállapodás XVII. melléklete a 6. pontot (1768/92/EK tanácsi rendelet) követően a következő ponttal egészül ki:

"6a. 396 R 1610: Az Európai Parlament és a Tanács 1996. július 23-i 1610/96/EK rendelete a növényvédő szerek kiegészítő oltalmi tanúsítványának bevezetéséről (HL L 193., 1996.8.8., 30. o.).

A rendelet rendelkezéseit a Megállapodás alkalmazásában a következő kiigazításokkal kell alkalmazni:

a) A 3. cikk (1) bekezdésének b. pontja a következővel egészül ki:

"ezen albekezdés illetve az arra utaló cikkek alkalmazásában, a termék forgalomba hozatalára vonatkozó, az EFTA-állam nemzeti jogszabályainak megfelelően nyújtott engedélyt a 91/414/EGK irányelvnek vagy egy EK-tagállam nemzeti jogszabályai azzal egyenértékű rendelkezéseinek megfelelően nyújtott engedélyként kezelendő.";

b) A 20. cikk nem alkalmazandó;

c) Izland és Norvégia tekintetében e rendelet 1998. január 2-ától alkalmazandó.

d) A 19. cikk a következő bekezdésekkel egészül ki:

"(3) Ha egy EFTA-államban egy alapszabadalom 1997. február 8. és 1998. január 2. között szűnik meg, a jog szerinti időtartama lejáratának megfelelően a tanúsítvány csak a tanúsítvány iránti kérelem közzé tétele után eltelt idő figyelembevételével léphet hatályba. Mindazonáltal a 13. cikket kell alkalmazni a tanúsítvány időtartamának kiszámítása tekintetében.

(4) A (3) bekezdés esetében a tanúsítvány iránti kérelmet 1998. január 2-át követő két hónapon belül kell benyújtani.

(5) A (3) bekezdésnek megfelelően kérelmezett tanúsítvány a harmadik felet, aki az alapszabadalom megszűnte és a tanúsítvány iránti kérelem közzététele között jóhiszeműen kereskedelmi célra használt találmányt vagy komoly előkészületeket tett ilyen célú felhasználásra, nem akadályozza az ilyen felhasználás folytatásában."

e) Emellett Liechtenstein tekintetében a következőket kell alkalmazni:

A Liechtenstein és Svájc között lévő szabadalmi unióra tekintettel Liechtenstein nem nyújthat semmilyen kiegészítő oltalmi tanúsítványt az e rendeletben meghatározottak alapján növényvédő szerek vonatkozásában. Mindazonáltal a Svájc által növényvédőszerekre nyújtott tanúsítványok akkor válnak hatályossá, amikor a megfelelő jogszabályok hatályba lépnek Svájcban."

2. cikk

Az 1610/95/EK rendelet izlandi és norvég nyelvű szövegei, melyek e határozat megfelelő nyelvi változatának mellékletét képezik, hitelesek.

3. cikk

Ez a határozat 1997. augusztus 1-jén lép hatályba, amennyiben a Megállapodás 103. cikkének (1) bekezdése szerint előírt összes értesítést eljuttatták az EGT-Vegyesbizottsághoz.

4. cikk

Ezt a határozatot az Európai Közösségek Hivatalos Lapjának EGT-re vonatkozó részében, illetve EGT-kiegészítésében közzé kell tenni.

Kelt Brüsszelben, 1997. július 31-én.

Az EGT-Vegyesbizottság részéről

az elnök

E. Bull

[1] HL L 21., 1997., 1.23., 11. o.

[2] HL L 198., 1996.8.8., 30. o.

--------------------------------------------------